32003R0006
L 001/45
JURNALUL OFÍCIAL AL UNIUNII EUROPENE
REGULAMENTUL (CE) NR. 6/2003 AL COMISIEI
din 30 decembrie 2002
privind difuzarea statisticilor referitoare la transportul rutier de mărfuri
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1172/98 al Consiliului din 25 mai 1998 privind rapoartele statistice pentru transportul rutier de mărfuri (1), în special articolele 6 și 9,
întrucât:
(1)
Este oportun să se utilizeze datele statistice privind transportul rutier de mărfuri prevăzut în Regulamentul (CE) nr. 1172/98, cât se poate de exhaustiv, respectând totodată confidențialitatea înregistrărilor datelor individuale.
(2)
Este necesar să se asigure un nivel rezonabil de calitate a informațiilor difuzate, precum și întreținerea seriilor statistice existente.
(3)
Este necesar ca anumite informații să fie puse la dispoziția statelor membre pentru a completa acoperirea statistică a transportului rutier la nivel național.
(4)
Măsurile prevăzute în prezentul regulament sunt conforme cu avizul emis de Comitetul pentru Programul Statistic,
ADOPTĂ PREZENTUL REGULAMENT:
Articolul 1
Înregistrările datelor individuale transmise Comisiei (Eurostat) de statele membre în conformitate cu Regulamentul (CE) nr. 1172/98 se utilizează pentru compilarea tabelelor statistice conținând valori agregate obținute prin însumarea datelor subiacente. Comisia (Eurostat) difuzează tabelele statistice rezultante în conformitate cu dispozițiile prevăzute în articolele 2 și 3.
Articolul 2
Se autorizează difuzarea tabelelor statistice enumerate în anexă.
Articolul 3
(1) Difuzarea tabelelor către alți utilizatori decât autoritățile naționale ale statelor membre se supune condiției ca fiecare celulă să se bazeze pe cel puțin 10 înregistrări de vehicule, în funcție de variabila tabulară. Dacă celula se bazează pe mai puțin de 10 înregistrări de vehicule, aceasta va fi agregată cu alte celule sau înlocuită cu un simbol corespunzător. Tabelele prevăzute la pct. A din anexă sunt excluse de la această regulă.
(2) Tabelele care includ valori agregate bazate pe mai puțin de 10 înregistrări de vehicule pot fi furnizate autorităților naționale responsabile de statisticile comunitare ale transporturilor în statele membre, cu condiția ca autoritățile naționale să aplice prevederile stabilite în alineatul (1) oricăror tabele difuzate altor utilizatori.
Articolul 4
Prezentul regulament intră în vigoare în a douăzecea zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 decembrie 2002.